Jaco Jacobs wen twee Akademiepryse | LitNet
Die Suid-Afrikaanse Akademie vir Wetenskap en Kuns het vandeesweek bekendgemaak dat Jaco Jacobs vanjaar se Scheepersprys vir Jeugliteratuur wen vir sy jeugroman Dinge wat ek nie van skape geweet het nie.
Jaco Jacobs bly in Bloemfontein. Die webruimte Afrikaans.com noem hom “Die rock-ster van Afrikaanse kinderliteratuur”.
Meer oor Dinge wat ek nie van skape geweet het nie
Luan, die hoofkarakter, beland in die moeilikheid en as straf stuur sy ouers hom om saam met sy eksentrieke fotograaf-ouma te gaan reis vir die vakansie. Sy ouma wil ’n fotoboek oor windpompe publiseer.
Op pad deur die Karoo ontmoet hy vir Lana, wie se pa al die pad van Bloemfontein na Kaapstad met sy fiets ry om geld vir kankernavorsing in te samel. Lana eet nie vleis nie en sy mal is oor boeke. Lana is ook mal oor Luan en, sonder dat sy dit weet, oortuig Lana vir Luan om ’n skaap te bevry van die kerkbasaar se veiling. Dis net, wel, hy betaal nie vir die skaap nie.
Dinge ruk hand uit: Delores, die DeproSkaap, raak bekend op Facebook en Instagram, die polisie kry snuf in die neus en... die leser moet maar self uitvind wat als op die Karoo se stil agterpaaie kan gebeur.
Meer oor Moenie hierdie boek eet nie!
Daar is rympies oor oupas en oumas, goggas, krieket, ruimtevaarders, seerowers, spoke, skooltoilette, erdvarke, Kersvader, krokodille, volstruismelk, Valentynsdag, en dinge wat baie sleg ruik!